CELEX: 32020D0433
Language: ro
Date: 2020-03-12 00:00:00
Title: Decizia de punere în aplicare (UE) 2020/433 a Comisiei din 12 martie 2020 privind prelungirea măsurii luate de Agenția suedeză pentru produse chimice în ceea ce privește punerea la dispoziție pe piață și utilizarea produsului biocid Care Plus Mosquito Net în conformitate cu Regulamentul (UE) nr. 528/2012 al Parlamentului European și al Consiliului [notificată cu numărul C(2020) 1342] (Numai textul în limba suedeză este autentic)

24.3.2020   
               
               
                  RO
               
               
                  Jurnalul Oficial al Uniunii Europene
               
               
                  L 88/8
               
            
         DECIZIA DE PUNERE ÎN APLICARE (UE) 2020/433 A COMISIEI
         din 12 martie 2020
         privind prelungirea măsurii luate de Agenția suedeză pentru produse chimice în ceea ce privește punerea la dispoziție pe piață și utilizarea produsului biocid Care Plus Mosquito Net în conformitate cu Regulamentul (UE) nr. 528/2012 al Parlamentului European și al Consiliului
         
            
               [notificată cu numărul C(2020) 1342]
            
         
         (Numai textul în limba suedeză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 55 alineatul (1) al treilea paragraf,
         întrucât:
         
                     (1)
                  
                  
                     La 25 septembrie 2019, Agenția suedeză pentru substanțe chimice (denumită în continuare „autoritatea competentă suedeză”) a adoptat o decizie în conformitate cu articolul 55 alineatul (1) primul paragraf din Regulamentul (UE) nr. 528/2012 pentru a permite, până la 23 martie 2020, punerea la dispoziție pe piață și utilizarea produsului biocid Care Plus Mosquito Net, o plasă anti-țânțari impregnată cu substanța activă permetrin (denumită în continuare „acțiunea”). Autoritatea competentă suedeză a informat Comisia și autoritățile competente din celelalte state membre în legătură cu măsura luată și justificarea acesteia, în conformitate cu articolul 55 alineatul (1) al doilea paragraf din regulamentul menționat.
                  
               
                     (2)
                  
                  
                     Potrivit informațiilor furnizate de autoritatea competentă suedeză, măsura a fost necesară pentru a proteja sănătatea publică. Utilizarea plaselor anti-țânțari impregnate cu permetrin este destinată să asigure protecția împotriva înțepăturilor și mușcăturilor de insecte, împiedicând astfel transmiterea agenților patogeni la oameni prin insecte vectori, ceea ce reprezintă un risc pentru sănătatea publică. În condițiile specificate în măsura respectivă, produsul poate fi pus la dispoziție numai în clinicile de vaccinare și numai împreună cu instrucțiunile de utilizare corectă și de eliminare în siguranță și, după perioada de derogare, destinatarul măsurii trebuie să furnizeze, la cererea autorității competente suedeze, informații privind numărul de plase distribuite clinicilor de vaccinare.
                  
               
                     (3)
                  
                  
                     La 26 noiembrie 2019, Comisia a primit o cerere motivată din partea autorității competente suedeze prin care se solicita prelungirea măsurii în conformitate cu articolul 55 alineatul (1) al treilea paragraf din Regulamentul (UE) nr. 528/2012. Cererea a fost formulată pe baza preocupării constante legate de faptul că sănătatea publică ar putea fi pusă în pericol de bolile cu transmitere prin vectori după data de 23 martie 2020 și de argumentul că produsul biocid Care Plus Mosquito Net este esențial pentru a limita pericolul reprezentat de bolile cu transmitere prin vectori.
                  
               
                     (4)
                  
                  
                     În conformitate cu informațiile furnizate de către autoritatea competentă suedeză, alternativele pentru controlul insectelor vectori (de exemplu, utilizarea de repelenți împotriva insectelor, plasele anti-țânțari neimpregnate) nu permit un control suficient al insectelor vectori.
                  
               
                     (5)
                  
                  
                     Repelenții nu pot oferi o protecție de 24 de ore a întregului corp uman din cauza limitării numărului de utilizări zilnice și a faptului că nu trebuie să fie utilizați pe anumite părți ale corpului. Persoanele cu piele sensibilă sau cu leziuni pot întâmpina probleme în urma utilizării repelenților din cauza iritării cauzate de aceștia. În plus, repelenții au o utilizare limitată pentru grupe de vârstă specifice, cum ar fi copiii de vârstă mică. Plasele anti-țânțari care nu sunt tratate nu oferă o protecție deplină împotriva insectelor, deoarece astfel de plase nu asigură faptul că insectele prezente pe plasă nu pot ataca părțile corpului care pot fi atinse prin plasă. De asemenea, plasele netratate ar putea încuraja oamenii să impregneze plasele cu produsele biocide. Astfel de utilizări necontrolate și nedocumentate ar putea reprezenta un risc pentru sănătatea umană și pentru mediu.
                  
               
                     (6)
                  
                  
                     Cererea de autorizare de către Uniune a produsului biocid Care Plus Mosquito Net a fost depusă la Agenția Europeană pentru Produse Chimice, autoritatea daneză fiind autoritatea competentă responsabilă de evaluare; cererea este încă în curs de evaluare. O autorizație a Uniunii pentru acest produs biocid ar reprezenta o soluție permanentă pentru viitor, inclusiv pentru Suedia, dar este necesară încă o perioadă de timp semnificativă pentru a evalua cererea înainte de acordarea autorizației.
                  
               
                     (7)
                  
                  
                     Prin urmare, este oportun să se permită autorității competente suedeze să prelungească măsura pentru o perioadă de maximum 550 de zile, în anumite condiții.
                  
               
                     (8)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru produse biocide,
                  
               ADOPTĂ PREZENTA DECIZIE:
         
            Articolul 1
            Agenția suedeză pentru substanțe chimice poate prelungi până la 25 septembrie 2021 măsura de a permite punerea la dispoziție pe piață și utilizarea produsului biocid Care Plus Mosquito Net pentru a preveni transmiterea de agenți patogeni prin insecte vectori la oameni, cu condiția ca agenția să se asigure că produsul este pus la dispoziție și utilizat numai sub supravegherea sa.
         
         
            Articolul 2
            Prezenta decizie se adresează Regatului Suediei.
         
         
            Adoptată la Bruxelles, 12 martie 2020.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO L 167, 27.6.2012, p. 1.